nasin sewi Otun anu nasin sewi Otu anu nasin sewi Utu (toki Pon: Vodun; toki Kejo: Vodou; toki Inli: Voodoo, Hoodoo) li nasin sewi tan ma Apika pi pini suno. kulupu Ewe en kulupu Jolupa en kulupu Pon li pilin wawa e nasin sewi ni lon ma Awisi lon ma Kana lon ma Naselija lon ma Penen lon ma Toko. nimi ona li jo e kon pi jan sewi.
ona li jo e nimi mute. ma Penen la ona li jo e nimi Nuputo e nimi Nukonkon e nimi Nusiju e nimi Jewe e nimi Un. nimi Nuputo (toki Pon: Nubudo) li kon. jan li ken ala toki pona e ona. nimi Nukonkon (toki Pon: Nugongon) li kon suli. nimi Nusiju (toki Pon: Nujiwu) li kon pi kon monsuta sewi. nimi Jewe (toki Pon: Yèhwé) li nasin sewi pona. nimi Un (toki Pon: Hun) li telo sijelo loje. nasin sewi ni li sama nasin sewi Jolupa sama nasin sewi Kantonpe sama nasin sewi Santelija.
ona li sewi e jan sewi mute. jan pali sewi li kama jan sewi lon sijelo ona. jan mute li pilin e ni: nasin sewi Otun li ike mute. ona li toki e ni: monsuta li kama lon jan pali sewi.
jan Kanse li kama jo e jan pimeja pi ma Apika. ona li tawa e jan ni tawa ma Amelika. jan Kanse li toki e ni: nasin sewi sina li ike mute; o kama jan Katolika. ona li awen pilin wawa e nasin sewi Otun. taso ona li len e nasin sewi Otun kepeken nasin sewi Katolika. ona li toki e ni: mi mute li olin sewi ala e jan sewi ona pi sin ala; mi mute li olin sewi e jan pona pi nasin sewi Katolika. taso ona li kama pilin wawa e ijo pi mute lili tan nasin sewi Katolika. ma Apika la jan sewi Nana Puluku li lon e ma ale e jan sewi Maju e jan sewi Lisa. ma Awisi la sewi Ponte (toki Keyo: Bondyé; toki Kanse: Bon dieu; toki pona: sewi pona) li mama pi ma ale. jan sewi mute li selo ante pi jan sewi wan.
jan pali anpa pi ma Awisi li toki e ni tawa jan sewi mute ona: o weka e mi mute tan jo pi jan Kanse; o pana e wawa tawa mi mute. jan pimeja li kama utala e jan Kanse li anpa e jan Kanse li kama lawa e ma Awisi.
ma Awisi la jan pali sewi li sitelen lon ma tan wile ni: jan sewi li kama. sitelen ni li jo e nimi Wewe. sitelen Wewe en nimi ona li kama tan ma Apika. kin la ona li kama tan kulupu Tawino li kama tan kulupu Alawa tan ma Amelika.